b'\n_START_ARTICLE_\nOrontidai\n_START_SECTION_\nIstorija\n_START_PARAGRAPH_\nOrontidai \xc4\xaf vald\xc5\xbei\xc4\x85 Arm\xc4\x97nijos kalnyne at\xc4\x97jo po Urart\xc5\xb3 valstyb\xc4\x97s \xc5\xbelugimo ir po to sekusios suirut\xc4\x97s, kurios metu regione vie\xc5\xa1patavo kimerai ir medai. Dinastijos prad\xc5\xbeia n\xc4\x97ra ai\xc5\xa1ki, nors da\xc5\xbeniausiai yra palaikoma jos iran\xc4\x97ni\xc5\xa1kos kilm\xc4\x97s teorija. Pvz. Strabonas ("Geografija", XI,14, 15) j\xc4\x85 kildina i\xc5\xa1 iran\xc4\x97n\xc5\xb3 didiko Gidarno. Arm\xc4\x97ni\xc5\xa1koji tradicija pateikia ankstyv\xc5\xb3j\xc5\xb3 Jervanduni\xc5\xb3 s\xc4\x85ra\xc5\xa1us nuo dinastijos \xc4\xafk\xc5\xabr\xc4\x97jo Ervando Sakavakiaco._NEWLINE_Nuo pat dinastijos \xc4\xafsik\xc5\xabrimo, Jervandidai buvo priversti pripa\xc5\xbeinti Achemenid\xc5\xb3 imperijos vald\xc5\xbei\xc4\x85, tod\xc4\x97l jie buvo tituluojami ne karaliais, o satrapais. J\xc5\xb3 valdoma teritorija buvo Arm\xc4\x97nijos satrapija. Jervandidai kontroliavo dideles arm\xc4\x97ni\xc5\xa1kai kalban\xc4\x8dias sritis Arm\xc4\x97nijos kalnyne - tiek Did\xc5\xbei\xc4\x85j\xc4\x85 Arm\xc4\x97nij\xc4\x85, tiek Ma\xc5\xbeaj\xc4\x85. \xc4\xae \xc5\xa1iaur\xc4\x99 nuo j\xc5\xb3 buvo nepriklausoma Kaukazo Iberija, o pietuose j\xc5\xb3 teritorijos ribojosi su Medijos, Korduenos, Asirijos regionais, vakaruose - su Kilikija ir Kapadokija. _NEWLINE_331 m. pr. m. e. Gaugamelos m\xc5\xab\xc5\xa1yje Ervandui II pavyko pasinaudoti Achemenid\xc5\xb3 dinastijos nusilpimu ir paskelbti nepriklausomyb\xc4\x99. Taip buvo \xc4\xafkurta Jervandid\xc5\xb3 valdoma Arm\xc4\x97nijos karalyst\xc4\x97. Tiesa, \xc5\xa1i karalyst\xc4\x97 ir toliau netur\xc4\x97jo visi\xc5\xa1ko suvereniteto, nes buvo priversta pripa\xc5\xbeinti Makedonijos imperijos, v\xc4\x97liau Seleukid\xc5\xb3 imperijos vald\xc5\xbei\xc4\x85. Greta paveldimos valdov\xc5\xb3 linijos buvo skiriami satrapai._NEWLINE_Ervandas III pastatydino nauj\xc4\x85 sostin\xc4\x99 Jervanda\xc5\xa1at\xc4\x85, \xc4\xaf kuri\xc4\x85 perk\xc4\x97l\xc4\x97 karalyst\xc4\x97s sostin\xc4\x99. Jam mirus 260 m. pr. m. e. Arm\xc4\x97nijoje \xc4\xafsigal\xc4\x97jo kelios Jervandid\xc5\xb3 at\xc5\xa1akos, kuri\xc5\xb3 viena ir toliau rezidavo Jervanda\xc5\xa1ate, o kita - Sofenoje. Dar v\xc4\x97liau atsiskyr\xc4\x97 Komagenos Jervandid\xc5\xb3 at\xc5\xa1aka. 200 m. pr. m. e. Sofenos ir Arm\xc4\x97nijos dinastin\xc4\x97s linijos buvo nutrauktos, ir \xc4\x8dia tiesiogin\xc4\x99 kontrol\xc4\x99 per\xc4\x97m\xc4\x97 Seleukidai. Komagenoje Jervandidai vald\xc5\xbei\xc4\x85 i\xc5\xa1laik\xc4\x97 iki 72 m.'